*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Δεκεμβρίου 1989

σχετικά με την καθιέρωση των κοινοτικών πλαισίων στήριξης για τις κοινοτικές διαρθρωτικές παρεμβάσεις στην επαρχία του Λιμβούργου, στο Βασίλειο του Βελγίου, τις οποίες αφορά ο στόχος αριθ. 2

(Το κείμενο στη γαλλική και ολλανδική γλώσσα είναι το μόνο αυθεντικό)

(90/291/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων (1), και ιδίως το άρθρο 9 παράγραφος 9,

Εκτιμώντας:

ότι, σύμφωνα με το άρθρο 9 παράγραφος 9 του κανονισμού (ΕΟΚ) αριθ. 2052/88, η Επιτροπή καθιερώνει, βάσει των σχεδίων περιφερειακής ανάπτυξης που υποβάλουν τα κράτη μέλη, στο πλαίσιο της εταιρικής σχέσης και σε συμφωνία με το ενδιαφερόμενο κράτος μέλος, κοινοτικά πλαίσια στήριξης για τις κοινοτικές διαρθρωτικές παρεμβάσεις·

ότι, σύμφωνα με την παράγραφο 2 της ίδιας διάταξης, το κοινοτικό πλαίσιο στήριξης περιλαμβάνει, ιδίως, τους άξονες προτεραιότητας, τις μορφές παρέμβασης, το ενδεικτικό σχέδιο χρηματοδότησης στο οποίο καθορίζεται το ύψος των παρεμβάσεων και οι πηγές τους καθώς και η διάρκεια των παρεμβάσεων αυτών·

ότι ο κανονισμός (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 για το συντονισμό των παρεμβάσεων των διαφόρων διαρθρωτικών ταμείων μεταξύ τους, αφενός, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων (2), αφετέρου, ορίζει στον τίτλο ΙΙΙ, άρθρο 8 και επόμενα τους όρους για την προετοιμασία και την εφαρμογή των κοινοτικών πλαισίων στήριξης·

ότι η κυβέρνηση του Βασιλείου του Βελγίου υπέβαλε στην Επιτροπή στις 4 Απριλίου 1989, το σχέδιο περιφερειακής και κοινωνικής μετατροπής, που αναφέρεται στο άρθρο 9 παράγραφος 8 του κανονισμού (ΕΟΚ) αριθ. 2052/88 σχετικά με την επαρχία του Βελγικού Λιμβούργου, που είναι επιλέξιμη με βάση το στόχο αριθ. 2 δυνάμει της αποφάσεως 89/288/ΕΟΚ της Επιτροπής (3)·

ότι το σχέδιο που υπέβαλε το κράτος μέλος περιλαμβάνει περιγραφή των αξόνων προτεραιότητας που επελέγησαν καθώς και ενδείξεις σχετικά με τη συνδρομή του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ), της Ευρωπαϊκής Τράπεζας Επενδύσεων (ΕΚΤ) και των άλλων χρηματοδοτικών μέσων, που προβλέπονται για την υλοποίηση του σχεδίου·

ότι το κοινοτικό πλαίσιο στήριξης καταρτίστηκε σε συμφωνία με το ενδιαφερόμενο κράτος μέλος στα πλαίσια της εταιρικής σχέσης που ορίζεται στο άρθρο 4 του κανονισμού (ΕΟΚ) αριθ. 2052/88·

ότι η ΕΤΕ έχει επίσης λάβει μέρος στην προπαρασκευή των κοινοτικών πλαισίων στήριξης σύμφωνα με το άρθρο 8 του κανονισμού (ΕΟΚ) αριθ. 4253/88· ότι έχει δηλώσει ετοιμότητα για τη συνδρομή της στην εφαρμογή του πλαισίου αυτού, με βάση τα προγραμματιζόμενα δανειακά ποσά που αναφέρονται στην παρούσα απόφαση και σύμφωνα με τις καταστατικές διατάξεις που τη διέπουν ·

ότι η Επιτροπή προτίθεται να εξετάσει τη δυνατότητα συνδρομής και από άλλα κοινοτικά δανειοδοτικά όργανα για τη χρηματοδότηση αυτών των πλαισίων, σύμφωνα με τις συγκεκριμένες διατάξεις που ισχύουν γι' αυτά·

ότι η παρούσα απόφαση είναι σύμφωνη με τη γνώμη της Συμβουλευτικής Επιτροπής για την Ανάπτυξη και την Ανασυγκρότηση των Περιφερειών και της Επιτροπής του Ευρωπαϊκού Κοινωνικού Ταμείου·

ότι, σύμφωνα με το άρθρο 10 παράγραφος 2 του κανονισμού (ΕΟΚ) αριθ. 4253/88, η παρούσα απόφαση αποστέλλεται ως δήλωση προθέσεων στο κράτος μέλος·

ότι, σύμφωνα με το άρθρο 20 παράγραφοι 1 και 2 του κανονισμού (ΕΟΚ) αριθ. 4253/88, οι δεσμεύσεις από τον προϋπολογισμό που αφορούν τη συνεισφορά των διαρθρωτικών ταμείων στη χρηματοδότηση των παρεμβάσεων που καλύπτονται από τα κοινοτικά πλαίσια στήριξης θα οδηγήσουν σε μεταγενέστερες αποφάσεις της Επιτροπής για την έγκριση των σχετικών ενεργειών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το κοινοτικό πλαίσιο στήριξης για τις κοινοτικές διαρθρωτικές παρεμβάσεις στην επαρχία του Λιμβούργου την οποία αφορά ο στόχος αριθ. 2 για την περίοδο από την 1η Ιανουαρίου 1989 έως τις 31 Δεκεμβρίου 1991.

Η Επιτροπή δηλώνει την πρόθεσή της να συμβάλει στην υλοποίηση του παρόντος κοινοτικού πλαισίου στήριξης σύμφωνα με τις λεπτομερείς διατάξεις που παρέχει καθώς και με τους κανόνες και τις κατευθυντήριες γραμμές των διαρθρωτικών ταμείων και των άλλων υπαρχόντων χρηματοδοτικών οργάνων.

Άρθρο 2

Το κοινοτικό πλαίσιο στήριξης περιλαμβάνει τα ακόλουθα κύρια στοιχεία:

α) Κύριοι άξονες που έχουν προτεραιότητα και επελέγησαν για κοινή δράση:

- βιομηχανική επέκταση, διαφοροποίηση και μετατροπή,

- ανάπτυξη της εφηρμοσμένης επιστημονικής έρευνας,

- προώθηση και βελτίωση του τουριστικού δυναμικού,

- εξυγίανση των βιομηχανικών χώρων και βελτίωση των κοινωνικοοικονομικών διαρθρώσεων·

β) επισκόπηση των μορφών παρέμβασης που πρέπει να εφαρμοστούν κατά κύριο λόγο υπό μορφή λειτουργικών προγραμμάτων·

γ) ενδεικτικό σχέδιο χρηματοδότησης σε σταθερές τιμές 1989, το οποίο καθορίζει το συνολικό ποσό των δαπανών για τους άξονες με προτεραιότητα που έχουν επιλεγεί για κοινή δράση από την Κοινότητα και το ενδιαφερόμενο κράτος μέλος, στους οποίους προστίθενται οι υπάρχουσες πολυετείς εθνικές πρωτοβουλίες, δηλαδή 126,91 εκατομμύρια Ecu για το σύνολο της περιόδου, καθώς και τις χρηματοδοτικές παρεμβάσεις από τον κοινοτικό προϋπολογισμό κατανεμημένο ως εξής:

(σε εκατομμύρια Ecu)

1.2 // // // ΕΤΠΑ // 33 // ΕΚΤ // 23 // // // Σύνολο διαρθρωτικών ταμείων // 56 // Άλλα μέσα επιδότησης // - // // // Σύνολο επιδοτήσεων

// 56 // //

Οι προβλεπόμενες εθνικές ανάγκες για χρηματοδοτική παρέμβαση, δηλαδή 68,21 εκατομμύρια Ecu για το δημόσιο τομέα και 2,7 εκατομμύρια Ecu για τον ιδιωτικό τομέα, μπορούν να καλυφθούν μερικώς υπό τη μορφή κοινοτικών δανείων που προέρχονται από την Ευρωπαϊκή Τράπεζα Επενδύσεων και άλλα δανειοδοτικά μέσα.

Άρθρο 3

Η παρούσα δήλωση πρόθεσης απευθύνεται στο Βασίλειο του Βελγίου.

Βρυξέλλες, 20 Δεκεμβρίου 1989.

Για την Επιτροπή

Bruce MILLAN

Μέλος της Επιτροπής

(1) ΕΕ αριθ. L 185 της 15. 7. 1988, σ. 9.

(2) ΕΕ αριθ. L 374 της 31. 12. 1988, σ. 1.

(3) ΕΕ αριθ. L 112 της 25. 4. 1989, σ. 19.